b'\n_START_ARTICLE_\nArhivele Otomane\n_START_PARAGRAPH_\nArhivele Otomane sunt o colec\xc8\x9bie de izvoare istorice legate de Imperiul Otoman \xc8\x99i un num\xc4\x83r de 39 de \xc8\x9b\xc4\x83ri care s-au aflat la un moment dat \xc3\xaen componen\xc8\x9ba acestuia, dintre care 19 din Orientul Mijlociu, 11 din Europa, 3 din Caucaz, 2 din Asia Central\xc4\x83, plus Cipru, Israel \xc8\x99i Republica Turcia._NEWLINE_Colec\xc8\x9bia principal\xc4\x83, p\xc4\x83strat\xc4\x83 \xc3\xaen cadrul Ba\xc8\x99bakanl\xc4\xb1k Osmanl\xc4\xb1 Ar\xc8\x99ivleri (Arhivele Otomane ale Prim-ministrului) din Istanbul, con\xc8\x9bine Arhivele Centrale de Stat (Devlet ar\xc8\x99ivleri)._NEWLINE_Dup\xc4\x83 mai mult de un secol \xc3\xaen centrul ora\xc8\x99ului, Arhivele Otomane au fost mutate \xc3\xaen 2013 \xc3\xaen districtul Ka\xc4\x9f\xc4\xb1thane al Istanbulului.\n_START_SECTION_\nIstorie\n_START_PARAGRAPH_\nColec\xc8\x9bia include \xc3\xaen prezent c\xc3\xa2teva documente din cea mai timpurie perioad\xc4\x83 a domniei sultanului Suleiman Magnificul \xc3\xaen sec. XVI. Adunarea acestor documente \xc3\xaentr-o arhiv\xc4\x83 modern\xc4\x83 a \xc3\xaenceput \xc3\xaen 1847 odat\xc4\x83 cu inaugurarea cl\xc4\x83dirii Hazine-i Evrak. Construc\xc8\x9bia original\xc4\x83 era amplasat\xc4\x83 \xc3\xaen G\xc3\xbclhane, pe teritoriul oficiilor Marelui Vizir \xc8\x99i ad\xc4\x83postea mai multe grupuri de documente: arhivele Divanului Imperial (Divan-i H\xc3\xbcmayun) \xc8\x99i arhivele Marelui Vizir (Bab-i Ali), dar \xc8\x99i arhivele departamentelor financiare (Maliye) \xc8\x99i a cadastrului (tapu tahrir defteri). Mustafa Re\xc8\x99id Pa\xc8\x99a a ordonat construc\xc8\x9bia unei noi cl\xc4\x83diri de arhiv\xc4\x83 \xc3\xaen 1846. Aceasta a fost terminat\xc4\x83 \xc3\xaen 1848 de arhitectul Gaspare T. Fossati. Astfel s-a format oficiul \xe2\x80\x9dSupravegherea Trezoreriei Documentelor\xe2\x80\x9d \xc8\x99i Muhsin Efendi a fost numit \xc3\xaen fruntea acestuia._NEWLINE_Dup\xc4\x83 instaurarea Republicii, Hazine-i Evrak s-a transformat \xc3\xaen Ba\xc8\x99vekalet Ar\xc8\x99iv Umum M\xc3\xbcd\xc3\xbcrl\xc3\xbc\xc4\x9f\xc3\xbc (Direc\xc8\x9bia General\xc4\x83 a Prim-ministrului), iar mai apoi \xc3\xaen Ba\xc8\x99bakanl\xc4\xb1k Ar\xc8\x99iv Genel M\xc3\xbcd\xc3\xbcrl\xc3\xbc\xc4\x9f\xc3\xbc. \xc3\x8en aceast\xc4\x83 perioad\xc4\x83 la colec\xc8\x9bie s-au ad\xc4\x83ugat arhivele diferitor institu\xc8\x9bii otomane din sec. XIX._NEWLINE_Concomitent cu aceste schimb\xc4\x83ri \xc8\x99i complet\xc4\x83ri, \xc3\xaencep\xc3\xa2nd din anii 1910, cercet\xc4\x83torii turci au f\xc4\x83cut primii pa\xc8\x99i \xc3\xaen vederea catalog\xc4\x83rii \xc8\x99i clasific\xc4\x83rii diferitelor colec\xc8\x9bii de documente. Aceste eforturi timpurii au produs o serie de colec\xc8\x9bii clasificate (tasnif) care sunt \xc3\xaen continuare citate dup\xc4\x83 numele cercet\xc4\x83torului care le-a catalogat. Lucr\xc4\x83rile de catalogare continu\xc4\x83 p\xc3\xa2n\xc4\x83 \xc3\xaen prezent._NEWLINE_Dup\xc4\x83 mai mult de un secol \xc3\xaen centrul ora\xc8\x99ului, Arhivele Otomane au fost mutate \xc3\xaen 2013 \xc3\xaen districtul Ka\xc4\x9f\xc4\xb1thane al Istanbulului.\n_START_SECTION_\nArhivele \xc8\x99i Genocidul Armean\n_START_PARAGRAPH_\nPe l\xc3\xa2ng\xc4\x83 informa\xc8\x9bii despre statul \xc8\x99i dinastia otoman\xc4\x83, Arhivele Otomane con\xc8\x9bin date despre toate posesiunile acestora. Chiar dac\xc4\x83 autorit\xc4\x83\xc8\x9bile declar\xc4\x83 c\xc4\x83 este deschis\xc4\x83 pentru to\xc8\x9bi cercet\xc4\x83torii, unii dintre ace\xc8\x99tia s-au pl\xc3\xa2ns c\xc4\x83 li se interzice accesul la documente \xc3\xaen dependen\xc8\x9b\xc4\x83 de subiectul cercet\xc4\x83rii lor. \xc3\x8en pofida acestui fapt, mul\xc8\x9bi istorici care au studiat Genocidul Armean precum istoricul britanic de origine armean\xc4\x83 Ara Sarafian, dar \xc8\x99i Taner Akcam, au folosit pe larg Arhivele Otomane din Istanbul pentru a sprijini informa\xc8\x9biile din c\xc4\x83r\xc8\x9bile lor. Ace\xc8\x99tia au afirmat, \xc3\xaens\xc4\x83, c\xc4\x83 au \xc3\xaent\xc3\xa2lnit diferite impedimente \xc3\xaen timpul acces\xc4\x83rii arhivelor._NEWLINE_Parlamentul European a subliniat \xc3\xaentr-o rezolu\xc8\x9bie votat\xc4\x83 la 15 aprilie 2015 c\xc4\x83 Turcia are o oportunitate unic\xc4\x83 de a recunoa\xc8\x99te Genocidul Armean \xc8\x99i de a-\xc8\x99i deschide arhivele cu prilejul comemor\xc4\x83rii centenarului genocidului._NEWLINE_Conform unui document dezv\xc4\x83luit de WikiLeaks (04ISTANBUL1074) \xc8\x99i semnat de David Arnett de la Consulatul SUA din Istanbul la 4 iulie 2004, Turcia a eliminat din Arhivele Otomane documentele incriminatoare cu privire la Genocidul Armean:_NEWLINE_Potrivit profesorului Halil Berktay de la Universitatea Sabanc\xc4\xb1 au existat dou\xc4\x83 \xc3\xaencerc\xc4\x83ri serioase de epurare a tuturor documentelor incriminatoare din Arhive cu privire la chestiunea armean\xc4\x83. Prima a avut loc \xc3\xaen 1918, probabil \xc3\xaenainte ca for\xc8\x9bele aliate s\xc4\x83 ocupe Istanbulul. Berktay \xc8\x99i al\xc8\x9bii indic\xc4\x83 m\xc4\x83rturiile din cadrul Tribunalelor Militare Turce\xc8\x99ti (1919) drept dovad\xc4\x83 c\xc4\x83 documente importante au fost \xe2\x80\x9dfurate\xe2\x80\x9d din arhive. Berktay crede c\xc4\x83 o a doua epurare ar fi fost realizat\xc4\x83 \xc3\xaen leg\xc4\x83tura cu \xc3\xaencercarea lui Ozal de a deschide arhivele de un grup de diploma\xc8\x9bi \xc8\x99i generali retra\xc8\x99i sub conducerea fostului ambasador Muharrem Nuri Birgi.'